Ο θεσμικός ρόλος του λιμενικού σώματος
Authors: Κοροντζής Τρύφων 
Published: January 2014

Η διατριβή αναλύει το θεσμικό ρόλο που επιτελεί το Λιμενικό Σώμα (Λ.Σ.) και ειδικότερα, την αποστολή και οργάνωσή του, το αντικείμενο και το εύρος των αρμοδιοτήτων που καλείται να πραγματώσει, η άσκηση αυτών και τα όρια δράσης του ως φορέα αστυνομικής εξουσίας, σε συνδυασμό με τα μέσα που χρησιμοποιεί για την επίτευξη της αποστολής του. Το Λιμενικό Σώμα δεν αποτελεί Σώμα σφαλείας, αλλά στρατιωτικά συντεταγμένο Σώμα και πέραν των αστυνομικών αρμοδιοτήτων που καλείται να φέρει εις πέρας, συνιστά από την ίδρυση του, το διοικητικό φορέα της εμπορικής ναυτιλίας, στην αποστολή του οποίου περιλαμβάνεται η συμβολή του στην άσκηση της εκάστοτε ναυτιλιακής πολιτικής. Βασική επιδίωξη της διατριβής, είναι να καταδειχθεί ότι το Λ.Σ., συνιστά κυρίως Σώμα ασφαλείας, ενώ ο στρατιωτικός του χαρακτήρας αναφέρεται ως επί το πλείστον στο πειθαρχικό δίκαιο που διέπει το προσωπικό του και στην ιδιομορφία της δωσιδικίας του σε κάθε περίπτωση. Με βάση τα ανωτέρω η διατριβή αναπτύσσεται σε πέντε ενότητες: Στην πρώτη ενότητα πραγματοποιείται μία σύντομη ιστορική ανασκόπηση της διαδρομής του θεσμού του Λ.Σ. από την αρχαιότητα έως σήμερα, αναπτύσσονται οι διατάξεις που διέπουν το στρατιωτικό χαρακτήρα του, τη διάρθρωση και την οργάνωσή του. Ακολούθως περιγράφονται οι διατάξεις που καθορίζουν τη στρατιωτική πειθαρχία του προσωπικού του συγκεκριμένου θεσμού, την κατοχή και χρήση των όπλων καθώς επίσης τις υποχρεώσεις, τα δικαιώματα και τους περιορισμούς που το διέπουν.Στην δεύτερη ενότητα αναλύεται η έννοια της αστυνομίας, καθώς και η ιστορία των αστυνομικών σωμάτων στον ελληνικό χώρο από την ίδρυση του ελληνικού κράτους, περιγράφεται η κύρια αποστολή και οι αρμοδιότητες του Λ.Σ. που συνιστούν το πλαίσιο της διοικητικής και δικαστικής αστυνομίας όπως αυτή εκφράζεται μέσω του υφιστάμενου θεσμικού πλαισίου. Στην τρίτη ενότητα εξειδικεύονται και περιγράφονται λεπτομερώς οι διοικητικές αρμοδιότητες του, ενώ στην τέταρτη ενότητα αναπτύσσονται οι αρμοδιότητες που διέπουν τη δράση του σε επίπεδο ποινικό (πλοίο, ναυτικός, λιμένας, θαλάσσιος χώρος). Στην πέμπτη ενότητα αναπτύσσονται η ποινική, πειθαρχική και αστική ευθύνη του προσωπικού του Λιμενικού Σώματος, όπως αυτή προκύπτει βάσει του υφιστάμενου θεσμικού πλαισίου και σύμφωνα με την στρατιωτική ιδιότητα την οποία φέρουν. Τέλος η διατριβή κλείνει με την παράθεση συμπερασμάτων και προτάσεων που προέκυψαν από την έρευνα. Η ανάπτυξη της παρούσας διατριβής, στηρίχτηκε στο υπάρχον νομοθετικό πλαίσιο, το οποίο συγκροτούν το ισχύον Συνταγματικό, Διοικητικό, Δικονομικό Δίκαιο (ποινικό δικονομικό δίκαιο και διοικητικό δικονομικό δίκαιο), το Ποινικό, το Δημόσιο και Ιδιωτικό Ναυτικό Δίκαιο, το Δημόσιο Διεθνές Ναυτικό Δίκαιο και το Ευρωπαϊκό Δίκαιο και σχετίζεται με την αποστολή, το ρόλο και τις αρμοδιότητες που ασκεί το Λιμενικό Σώμα, σε γνωμοδοτήσεις Εισαγγελικών, Δικαστικών Αρχών καθώς και του Νομικού Συμβουλίου του Κράτους που το αφορούν και τις οποίες οφείλει να λαμβάνει υπόψη κατά την άσκηση των αρμοδιοτήτων του, όσο και γενικότερες που έχουν εκδοθεί και αφορούν τη δραστηριοποίηση των φορέων της δημόσιας διοίκησης και δη των αστυνομικών σωμάτων, καθώς και στην υφιστάμενη βιβλιογραφία που αναφέρεται σε θέματα δημόσιας τάξης και ασφάλειας.